Nem teljesítette a kormány a dohánytermékek áremelésére vonatkozó uniós előírást, ehhez még legalább 5,4 százalékkal meg kellene emelni a cigaretta jövedéki adóját – mondta a Világgazdaságnak Falcsik István, az RSM adószakértője.

Az irányelv szerint 2017 végéig a 2016-os árszinthez képest a dohánytermékek jövedéki adóját 29 százalékkal kellett volna megemelni, Magyarországon a cigaretta jövedéki adója 4,3, a szivar jövedéki adója 4,5, míg a vágott dohányé 23,6 százalékkal emelkedett három lépcsőben az elvárt 29 százalékos emelkedés helyett. Egyelőre még nem indult kötelezettségszegési eljárás az ellen a nyolc ország ellen – köztük Magyarország ellen sem –, amelyek nem teljesítették az uniós kritériumokat.

A Nemzetgazdasági Minisztérium (NGM) adatai szerint jövedéki adóból 2017-ben 933,8 milliárd forint folyt be az államkasszába, ami 14,5 milliárd forint emelkedés 2016-hoz képest, de a dohánytermékek esetében az állam bevétele 13,5 milliárd forinttal csökkent, az NGM szerint a jogszabályváltozásra adott piaci reakciók miatt. A dohányüzletek forgalma viszont nem csökkent a KSH adatai szerint, sőt, 2018 első három hónapjában 2 ,6 százalékkal emelkedett.